钦定古今图书集成/明伦汇编/官常典/第316卷 > 曾鲁 秦约 陈思道 张衡
## 钦定古今图书集成/明伦汇编/官常典/第316卷 > 曾鲁 秦约 陈思道 张衡

按《明外史》本传：“鲁字得之，新淦人。年七岁，能暗诵《五
经》，一字不遗。奉礼郎简正理欲以神童举于朝，其父
不听。稍长，日取《三史》记之，寻及其馀。凡数千年，国体
人才，制度沿革，无不能言者，遂以文学闻于时。元至
正中，鲁率里中豪集少壮保乡井，数具牛酒，为开陈
顺逆，众无敢为非义者，人号其里曰‘君子乡。洪武初’”，
召鲁为纂修《元史》总裁官，撰葺功最多。史成，赐金帛，
以鲁居首，乞还山。会开局编类《礼书》，复留鲁。时议礼
者蜂起，鲁众中扬言曰：“某礼宜据某说则是，从某说
则非。”有辨诘者，必历举传记以告。寻授礼部主事。开
平王常遇春薨，高丽王遣使来祭。鲁欲观其文，使者
靳不与。鲁固欲观，使者不得已出之外，袭金龙黄帕
文，不署洪武年号。鲁让曰：“龙帕误耳。纳贡称藩，而不
奉正朔，君臣义安在？”使者谢过，命易去，乃已。安南陈
叔明篡其主日熞位，惧讨，遣使入贡，以觇朝廷意。主
客曹已受其表，鲁取副封视之，白尚书，诘使者曰：“前
王日熞，今何骤更名？”使者不敢讳，具言其实。帝曰：“岛
夷乃狡狯如此耶？”却其贡不受，由是器重鲁。尝问丞
相：“鲁今何官？”对曰：“主事耳。”即日超六阶拜中顺大夫、
礼部侍郎。鲁以“顺”字犯其父讳，辞就朝请下阶，吏部
持典制，不之许。帝将归倭人俘，命儒臣草诏，阅鲁槁，
大悦曰：“顷陶凯文已起人意，鲁复如此，文运其昌乎！”
未几，命主京畿乡试。甘露降锺山，群臣争以诗应制，
鲁独进赋。帝命侍臣取诸作更番诵之，独叹鲁文整
核。是冬引疾归，未抵家卒。淳安徐尊生尝曰：“南京有
博学士二人，以舌为笔者，曾得之；以笔为舌者，宋景
濂也。鲁属文不留槁，其徒间有所辑录，亦未成书”云。
洪武中，礼部侍郎二十馀人，其知名者自刘崧、曾鲁
外，有崇明秦约、山阴陈思道、万安张衡。约字文仲，博
学工辞章。洪武初，举文学之士，召试《慎独箴》，约文第
一，立擢礼部侍郎。寻母老乞归。久之，复征入朝，陈三
事，皆切直。仍乞归卒。思道，字执中。洪武十八年进士。
授刑部主事。帝赏其执法，超拜兵部右侍郎。益励风节，人莫敢于以私。改礼部左侍郎，三疏乞归。居家不
殖生产，守令造门，不得见。衡亦十八年进士。授礼科
给事中。奏疏剀切。擢礼部右侍郎，转左。以清慎见褒，
载于《大诰》。后以言事忤旨死。